

**ข้อบังคับมหาวิทยาลัยธรรมศาสตร์**

**ว่าด้วยโครงสร้างและการบริหารงานภายในส่วนงาน (ฉบับที่ ๙) พ.ศ. ๒๕๖๕**

**...............................................**

โดยที่เป็นการสมควรแก้ไขเพิ่มเติมข้อบังคับมหาวิทยาลัยธรรมศาสตร์ว่าด้วยโครงสร้างและ
การบริหารงานภายในส่วนงาน

 อาศัยอำนาจตามความในมาตรา ๒๓ ประกอบมาตรา ๑๐ มาตรา ๔๗ มาตรา ๔๘ มาตรา ๕๐
และมาตรา ๕๑ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุม
ครั้งที่ ๓/๒๕๖๕ เมื่อวันที่ ๒๘ มีนาคม ๒๕๖๕ ออกข้อบังคับไว้ ดังต่อไปนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๙) พ.ศ. ๒๕๖๕”

 **ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้ยกเลิกความในบทนิยามคำว่า “สถาบันหรือสำนัก” และ “ผู้อำนวยการสถาบันหรือสำนัก” ของข้อ ๓ ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙ และให้ใช้ความต่อไปนี้แทน

“สถาบันหรือสำนัก” ให้หมายความรวมถึงส่วนงานที่เรียกชื่ออย่างอื่นที่มีฐานะเทียบเท่าสถาบันหรือสำนัก แต่ไม่รวมถึงสถาบันภาษา สถาบันเทคโนโลยีนานาชาติสิรินธร สถาบันวิจัยและให้คำปรึกษา
แห่งมหาวิทยาลัยธรรมศาสตร์และสถาบันสัญญาธรรมศักดิ์เพื่อประชาธิปไตย

“ผู้อำนวยการสถาบันหรือสำนัก” ให้หมายความรวมถึงหัวหน้าส่วนงานที่เรียกชื่ออย่างอื่นที่มีฐานะเทียบเท่าสถาบันหรือสำนัก แต่ไม่รวมถึงผู้อำนวยการสถาบันภาษา ผู้อำนวยการสถาบันเทคโนโลยีนานาชาติ
สิรินธร ผู้อำนวยการสถาบันวิจัยและให้คำปรึกษาแห่งมหาวิทยาลัยธรรมศาสตร์และผู้อำนวยการสถาบันสัญญาธรรมศักดิ์เพื่อประชาธิปไตย

**ข้อ ๔** ให้เพิ่มบทนิยามคำว่า “สำนักงาน” ต่อท้ายบทนิยามคำว่า “ผู้อำนวยการสถาบันหรือสำนัก”ของข้อ ๓ ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙

“สำนักงาน” ให้หมายความรวมถึง สถาบันวิจัยและให้คำปรึกษาแห่งมหาวิทยาลัยธรรมศาสตร์
และสถาบันสัญญาธรรมศักดิ์เพื่อประชาธิปไตย

**ข้อ ๕** ให้เพิ่มความต่อไปนี้เป็นข้อ ๘๓/๑ ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙ ซึ่งแก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๒) พ.ศ. ๒๕๕๙

“**ข้อ ๘๓/๑** ให้นำความในหมวด ๓ การดำเนินงานภายในสำนักงานและส่วนงานที่เรียกชื่ออย่างอื่นที่มีฐานะเทียบเท่าสำนักงานที่มีหน้าที่หลักด้านการให้บริการและสนับสนุนการศึกษาของข้อบังคับนี้มาใช้บังคับกับสถาบันวิจัยและให้คำปรึกษาแห่งมหาวิทยาลัยธรรมศาสตร์เท่าที่ไม่ขัดหรือแย้งกับความในหมวดนี้”

**ข้อ ๖** ให้เพิ่มความต่อไปนี้เป็นข้อ ๙๕/๑ ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙ ซึ่งแก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน (ฉบับที่ ๒) พ.ศ. ๒๕๕๙

“**ข้อ ๙๕/๑** ให้นำความในหมวด ๔ สำนักงานที่มีหน้าที่สนับสนุนมหาวิทยาลัยเพื่อความเป็นเลิศของข้อบังคับนี้มาใช้บังคับกับสถาบันสัญญาธรรมศักดิ์เพื่อประชาธิปไตยเท่าที่ไม่ขัดหรือแย้งกับความในหมวดนี้”

 ประกาศ ณ วันที่ ๑๑ เมษายน พ.ศ. ๒๕๖๕

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย